
Pulszky Ferenc gyűjteményei

Dolgozatom témájául Pulszky Ferenc gyűjteményeinek történetét választottam. Pulszky a 19. század egyik legjelentősebb tudósa, muzeológusa, műtörténésze és kultúrpolitikusa volt. Kevésbé ismert, hogy Kossuth Lajos munkatársaként sokat politizált is, ám 1849 után ez a tevékenysége fokozatosan háttérbe szorult. Az emigrációból 1867-ben térhetett haza, nem sokkal utána kinevezték a Magyar Nemzeti Múzeum igazgatójának.
A Pulszky-gyűjtemény megalapozója Fejérváry Gábor, Pulszky Ferenc nagybátyja volt, aki nagy hatást gyakorolt a fiatalemberre, s művészeti-esztétikai nézeteit külföldi útjaikon szakemberek segítségével formálta. Fejérváry hatalmas és eklektikus anyagában többféle tárgytípus volt megtalálható, többek között bronzok, elefántcsontok, arany- és ezüsttárgyak. 1851-ben Pulszky feleségére, Walter Teréziára hagyta nagyszerű kollekcióját.
Pulszky Ferenc nagybátyja hatására már fiatal korától maga is gyűjteni kezdett, és egy teljesen különálló és jelentős művészeti gyűjteményt hozott létre, amely elsősorban olyan antik tárgyakban volt gazdag, mint a metszett kövek vagy bronzok. 1851 után ezt egyesítette Fejérváry gyűjteményével, azonban élete során többször is rákényszerült, hogy a tárgyak bizonyos részeitől megváljon.
Dolgozatomban a gyűjtemény formálódásának, alakulásának, majd eladásának a részleteit vizsgálom meg, külön figyelmet fordítva egy-egy nevezetesebb tárgyra. A feldolgozáshoz levéltári és könyvtári kutatást folytattam, amelynek során olyan forrásokat használtam fel és építettem be a dolgozatba, amelyek számos új adalékkal gazdagítják az eddigi Pulszky-szakirodalmat.



